Aardklop keer terug na tuisdorp in 2023“Mixtape van die liefde” is as die beste produksie aangewys. Dit bestaan uit Laurinda Hofmeyr, Anna Davel, Mathys Roets, Leon Gropp, Jana Cilliers en Stephanie Baartman. Christo Davids kon nie die geleentheid bywoon nie. (Foto: Pieter Lombaard) Potchefstromers glimlag breëbors vanoggend ná die goeie nuus dat die Aardklop Nasionale Kunstefees in 2023 na die studentedorp langs die Mooirivier sal terugkeer. “Momentum Beleggings Aardklop is amptelik terug in Potchefstroom vanaf 3 tot 8 Oktober. “Dit is met groot opwinding dat ons kan aankondig dat Aardklop weereens ŉ langtermyn-ooreenkoms met die Noordwes-Universiteit se Potchefstroomkampus kon sluit, en dat die vakansiedatums uiteindelik weer mooi saamspeel,” het Alexa Strachan, uitvoerende hoof van Aardklop, gesê. Sy het die nuus Vrydagaand by die fees se Hartsvriende-toekennings by Momentum se hoofkantoor in Centurion gedeel. “Die Smitstraat Suite” is as beste musiekgedrewe produksie en die grensverskuiwende werk van die fees aangewys. (Foto: Pieter Lombaard) Strachan het verder bevestig dat Momentum Beleggings Aardklop se twee projekte wat regdeur die jaar aangebied word, Aardklop Aubade en Pronk Podium, soos vantevore in Pretoria gesetel sal bly. Die gemeenskap van Linden, Johannesburg, het hulself vanjaar ook as ŉ uitstekende nuwe bestemming vir dié kunstefees bewys. “Ons is aangenaam verras deur die gemeenskap van Linden se positiewe en warm ontvangs, en beplan om die projek stewig hier te vestig.” Meer besonderhede oor die datums vir die fees se been in die voorstad sal later bekendgemaak word. “Die 2022-opwipfeeste in Potchefstroom, Johannesburg en Pretoria was ambisieus. Van die kunstenaars, tegnici en feesgangers moes behoorlik kophou van wanneer hulle waar moes wees, maar dit was bo almal se verwagting ŉ reusesukses.” Die drie feeste se programaanbiedinge het verskil, met slegs die gewilde komedie Laerskool Noord wat by al drie aangebied is. Volgens Strachan was die programme kleiner, met die fokus op gehalte-aanbiedinge. Gretchen Crots het die trofees vir Aardklop se Hartsvriende-toekennings ontwerp. (Foto: Pieter Lombaard) Die Hartsvriende-toekennings, aangebied in samewerking met Aardklop se naamborg Momentum Beleggings en ondersteun deur NATi, het van die topgehalte-werk en produksies by vanjaar se drie Aardklop-opwipfeeste gevier. Terminaal 3 en Nataniël se Die Smitstraat Suite het elkeen twee pryse opgeraap. Anna-Mart van der Merwe is vereer vir beste spel in ŉ hoofrol in Terminaal 3, terwyl Marthinus Basson die prys vir beste regie vir dié produksie ontvang het. Nataniël het die toekenning gekry vir beste prestasie in ŉ musiekgedrewe produksie vir Die Smitstraat Suite, ŉ oorspronklike klassieke oratorium uit sy pen, wat hy saam met die Akustika-koor aangepak het. Die produksie het ook die prys vir die grensverskuiwende werk by vanjaar se Aardklop ingeoes. “Ek wou so graag ŉ produksie aanpak wat grand is; ek was lus vir drama, goud, kostuums en ŉ koor. “Die grens wat ek hier verskuif het, is nie doringdraad nie, dit is suiwer sequin,” het Nataniël op sy manier geskerts oor die pryse wat hy ontvang het. Charl du Plessis het die prys vir beste prestasie in klassieke musiek ontvang vir die Aardklop Aubade-vertonings wat onder sy leiding sedert November 2020 by die Afrikaanse Hoër Seunskool aangebied word. Nataniël het die prys in Du Plessis se afwesigheid ontvang en hom geloof vir die milddadige werk wat hy doen om klassieke musiek in Suid-Afrika te ondersteun. Mixtape van die liefde is as die beste produksie op die fees aangewys. Alexa Strachan en Nataniël. (Foto: Pieter Lombaard)